Twee mans oorleef noodlandingArgieffoto Twee mans het Vrydag ŉ noodlanding in ŉ ligte vliegtuig tussen Wakkerstroom en Dirkiesdorp in Mpumalanga oorleef. Russel Meiring, woordvoerder van ER24, het gesê die vliegtuig moes die noodlanding in ŉ bergagtige gebied doen en paramedici en reddingswerkers van verskeie nooddienste moes met 4×4-voertuie na die toneel geneem word. “By paramedici se aankoms op die toneel is die twee mans op die grond langs die vliegtuig se wrak aangetref,” het Meiring gesê. Albei mans is ondersoek en is vir matige beserings behandel. Hulle moes met ŉ private helikopter na ŉ hospitaal in Johannesburg geneem word vir verdere behandeling. Die oorsaak van die ongeluk is onbekend en sal deur die Burgerlike Lugvaartowerheid ondersoek word.